Hunkatten Mis kan se frem til en ekstra godbid i dag. - Den får helt sikkert en ekstra fisk eller to, siger kattens ejer, Per Jensen. Mis sørgede i nat for at redde sin ejer ud af hans brændende hus. Per Jensen, som bor på Over Aggersundvej i Aggersund ved Løgstør vågnede omkring klokken halv tre natten til torsdag, fordi Mis stod og slikkede ham i ansigtet. Han opdagede, at huset var fyldt med røg, så han løb ud af huset og over til naboen. Her fik de tilkaldt brandvæsenet. På trods af at brandvæsenet ankom hurtigt til stedet, var der ikke meget at gøre ved flammerne. Ilden havde så godt fat, at branden først blev slukket, da huset næsten var brændt ned. - Det er fuldstændig ubeboeligt, så indtil videre bor jeg hos min bror, fortæller Per Jensen, som ikke fik reddet nogle af sine ejendele. - Jeg har kun de bukser og bluse, jeg havde på, da jeg løb ud. Men det vigtigste er nu også, at mine tre katte blev reddet, tilføjer han. Brandteknikere har i løbet af torsdagen undersøgt brandtomten for at finde brandårsagen, men det er endnu ikke klarlagt, hvordan branden opstod.

Referat:
Katten Mis reddede sin ejer fra at brænde inde i sit hus i nat.